钦定古今图书集成/明伦汇编/氏族典/第204卷 > 高永年
## 钦定古今图书集成/明伦汇编/氏族典/第204卷 > 高永年

按《宋史高永年传》：“永年，河东蕃官也，为麟州都巡检。
王赡取青唐，永年总蕃兵为先锋。赡入邈川，而宗哥
叛，永年以千骑直抵其城，开省章峡路，击走叛羌，结
阵还青唐。羌攻甚急，复击之去。会苗履、姚雄以援师
至，战溪兰宗堡，履少却，永年领劲骑断羌为二，乃退。
永年佐赡拒守，及雄弃湟、鄯，皆以永年殿归师。”崇宁
初，知岷州。蔡京议复两州，王厚使永年帅兵二万出
京关。王克安川堡，遂至湟，即知州事。自皇城副使进
四方馆使、利州刺史，为熙、秦两路兵都统制。平鄯州，
迁贺州团练使、知其州。溪赊罗撒合夏国四监军之
众，逼宣威城，永年出御之。逢羌帐下亲兵，皆永年昔
所推纳熟户也，永年不之备，羌遂执永年以叛，遂为
多罗巴所杀。